Standard Bank gee toe aan eis oor werknemers(Argieffoto) Standard Bank het toegegee aan die bankwerkersvakbond Sasbo se eis dat al die werkers wat hy afgedank het omdat hulle nie voldoen het aan die maatskappy se verpligte inentingsbeleid nie, weer aangestel moet word. Hoewel dié bank onlangs sy verpligte Covid-19-inentingsbeleid opgeskort het, was dit nie betyds om die 40 werknemers wat nie teen die voorgeskrewe sperdatum teen die virus ingeënt was nie, se werk te red nie. Joe Kokela, algemene sekretaris van Sasbo, sê egter nou dat Standard Bank bevestig het dat hy met al die afgedankte werknemers begin skakel het om hul herindiensneming by die bank te bespreek. “Ons is bly dat die lede wat afgedank is, herindiensneming deur die bank aangebied sal word,” sê hy. “Dit is ŉ groot oorwinning vir Sasbo en sy lede.” Standard Bank se besluit om sy inentingsbeleid op te skort volg op dié van maatskappye soos Old Mutual, Discovery en Woolworths wat dit vroeër al gedoen het. Die Kommissie vir Versoening, Bemiddeling en Arbitrasie (KVBA) het onlangs in die guns van ŉ afgedankte werker beslis nadat sy geweier het om teen die koronavirus ingeënt te word. Maroela Media het vroeër berig Baroque Medical het Kgomotso Tshatshu die trekpas gegee omdat die maatskappy ŉ verpligte inentingsbeleid vir al sy werknemers ingestel het en Tshatshu weens mediese redes geweier het om die entstof te ontvang. Nadat sy haar egter tot die KVBA gewend het, is die maksimum vergoeding aan haar toegeken. Die beslissing was handomkeer van ŉ vroeëre beslissing van die KVBA rakende dieselfde werkgewer en presies dieselfde verpligte inentingsbeleid. In daardie saak het die KVBA beslis die werkgewer was geregverdig in die inwerkingstelling van sy verpligte inentingsbeleid omdat dit Covid-19-verwante afwesigheid beperk en omdat die versuim om in te ent lei tot billike ontslag weens operasionele vereistes.